Diari Oficial de la Generalitat Valenciana


Sumari del DOGV 5699, del 08-02-2008 (2008/1584)

ORDE de 28 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria de 17 beques per a postgraduats per a la realització de pràctiques.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1584


Data del document
:   28-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * professió de la informació
    * telecomunicació
    * ajuda pública
    * agronomia
    * professió de la informàtica
    * enginyer
    * assignació per estudis
    * suport econòmic

ORDE de 28 de gener de 2008, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria de 17 beques per a postgraduats per a la realització de pràctiques. [2008/1584]
La conselleria d'Agricultura, Pesca i Alimentació, en el marc de la política dirigida a l'especialització dels llicenciats i diplomats universitaris que han finalitzat els seus estudis en data recent, a fi de facilitar la formació complementària, l'adquisició de noves aptituds i l'especialització i el perfeccionament curricular, convoca beques perquè puguen accedir a la realització de pràctiques professionals en l'àmbit de l'administració pública valenciana jóvens universitaris.
Per això, en virtut de les facultats que em conferix l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana; l'article 28 de la Llei de la Generalitat Valenciana 5/1983, de 30 de desembre, del Consell (modificada per mitjà de la Llei 12/2007, de 20 de març, de la Generalitat); i l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques en relació amb el que s'establix en el vigent Reglament Orgànic i Funcional de la conselleria d'Agricultura, Pesca i Alimentació, aprovat per mitjà del Decret 121/2007, de 27 de juliol, del Consell,
ORDENE
Primer
Esta orde té per objecte convocar concurs públic per a la concessió de 17 beques per a la realització de pràctiques de perfeccionament formatiu i professional, a fi de facilitar la formació complementària, l'adquisició de noves aptituds i l'especialització i perfeccionament curricular, i aprovar les bases per les quals es regix esta convocatòria, incloses en l'annex de la present orde.
Segon
La dotació econòmica de les beques es finançarà a càrrec de les línies següents dels pressupostos generals de la Generalitat Valenciana per a 2008:
- Capítol IV, línia T3301000, del programa 711.10, per un import global màxim de 200.000 euros.
- Capítol IV, línia T6107000, del programa 714.40, per un import global màxim de 100.000 euros.
A càrrec de la línia pressupostària 711.10 es finançaran huit beques de la classe A i les quatre beques de les classes B i C, segons la classificació de la base segona, amb un import màxim de 187.200 euros, en concepte de pagament mensual; un import màxim de 4.760 euros, en concepte de borsa de viatge, segons la base quarta; i un import màxim de 8.040 euros, en concepte de cobertura sanitària, segons la base dotzena.
A càrrec de la línia pressupostària 714.40 es finançaran cinc beques de la classe A, segons la classificació de la base segona, amb un import màxim de 78.000 euros, en concepte de pagament mensual; un import màxim de 18.040 euros, en concepte de borsa de viatge, segons la base quarta; i un import màxim de 3.960 euros, en concepte de cobertura sanitària, segons la base dotzena.
Tercer
S'autoritza la subsecretària de la conselleria d'Agricultura, Pesca i Alimentació perquè, en l'àmbit de les seues competències, prenga les mesures necessàries per al seu desplegament i aplicació.
Quart
Contra esta orde, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, de conformitat amb el que es preveu en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
València, 28 de gener de 2008
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX
Bases
Primera. Objecte
Les beques tenen per objecte la formació de postgraduats per mitjà de la realització de pràctiques professionals en la conselleria d'Agricultura, Pesca i Alimentació, en matèries pròpies de la seua competència.
Les pràctiques professionals en matèria d'agricultura, pesca, alimentació i desenvolupament rural es podran realitzar tant a les seus de la conselleria d'Agricultura, Pesca i Alimentació com en altres destins al territori nacional o a l'exterior.
Segona. Nombre i classes de beques
Les beques seran un total de 17, distribuïdes en les classes següents:
Classe A. Anàlisi i seguiment del sector agroalimentari i del medi rural de la Comunitat Valenciana. Destinades a titulats superiors (llicenciats, enginyers i arquitectes): 13 beques.
Classe B. Sistemes d'informació i comunicacions aplicats a l'administració agroalimentària. Destinades a llicenciats i diplomats en Informàtica, enginyers i enginyers tècnics en Informàtica i a enginyers i enginyers tècnics en Telecomunicacions: tres beques.
Classe C. Biblioteconomia i documentació. Destinada a llicenciats i diplomats en Biblioteconomia i Documentació: una beca.
Tercera. Requisits
Els sol·licitants de les beques hauran de complir els requisits següents:
a) Estar en possessió de la titulació corresponent segons la base segona.
b) Dominar l'idioma anglés o francés, que s'avaluarà per mitjà d'una prova oral i escrita.
c) Ser ciutadà de la Unió Europea i resident a la Comunitat Valenciana durant almenys un any anterior al final del termini de presentació de sol·licituds.
d) Ser menor de 30 anys abans del final del termini de presentació de sol·licituds.
e) Estar en situació de desocupació.
Quarta. Dotació, duració i pagament de les beques
Les beques estaran dotades cada una amb 1.300 euros bruts mensuals, un import que, una vegada aplicades les retencions legals, s'abonarà mensualment, prèvia certificació de conformitat del cap de l'àrea a què estiga adscrita la beca.
El període de duració de les beques comprendrà des de la data que s'indique en les resolucions d'adjudicació de cada una, que serà objecte de publicació en el Diari Oficial de la Comunitat Valenciana, fins al 31 de desembre de l'any 2008, i es podran prorrogar fins que el becari complete 12 mesos d'ocupació de la beca i a condició que hi haja consignació pressupostària a este efecte en l'exercici de l'any 2009. La pròrroga serà concedida per resolució de la subsecretària.
La no-incorporació injustificada d'un becari en la data indicada en la resolució de concessió s'interpretarà com una renúncia a la beca concedida.
En el cas que, segons el parer del cap de l'àrea a què estiga adscrita la beca i amb l'autorització prèvia de la subsecretària, siga convenient per a completar la formació dels becaris la seua assistència a jornades, conferències, cursos o qualsevol altra activitat relacionada amb l'objecte de la beca, i esta assistència implique un desplaçament, es preveu la percepció pels becaris de borses de viatge en compensació per les despeses de desplaçament, estada i manutenció, l'import de les quals es determinarà, a l'únic efecte de la quantificació, tenint en consideració els criteris establits en el Decret 24/1997, d'1 de febrer, sobre indemnitzacions per raó del servici i gratificacions per servicis extraordinaris. Així mateix, s'abonaran per este concepte, «borsa de viatge», els desplaçaments entre les seus de la conselleria d'Agricultura, Pesca i Alimentació i el lloc de realització de les pràctiques del becari, quan no coincidisquen.
Cinquena. Formalització de sol·licituds i termini de presentació
Les sol·licituds, emplenades segons model, es dirigiran a la subsecretària de la conselleria d'Agricultura, Pesca i Alimentació, i es presentaran en el Registre General d'esta conselleria, situat a Amadeu de Savoia, núm. 2, 46462 València, o es tramitaran de qualsevol de les maneres que s'establixen en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
El termini de presentació de les sol·licituds serà de 20 dies hàbils comptadors des de l'endemà de la publicació d'esta orde en el Diari Oficial de la Comunitat Valenciana.
Els sol·licitants hauran de posseir els requisits i les condicions quan finalitze el termini de presentació d'instàncies.
De conformitat amb la Resolució de 8 de juliol de 1998, de la conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la conselleria d'Economia i Hisenda, els beneficiaris d'esta línia de subvenció queden exonerats de l'obligació d'acreditar que es troben al corrent de les seues obligacions tributàries i amb la Seguretat Social, atés que l'import total de l'ajuda concedida a cada beneficiari, persona física, no supera els trenta mil cinquanta euros amb seixanta-un cèntims (30.050,61 €).
Sisena. Documentació que cal presentar amb les sol·licituds
1. Els candidats hauran de presentar, amb la sol·licitud, la documentació següent:
a) Fotocòpia del DNI.
b) Currículum amb una foto de grandària de carnet del sol·licitant.
c) Documentació acreditativa de trobar-se en situació de desocupació.
d) Empadronament a la Comunitat Valenciana o acreditació de residència a la Comunitat Valenciana almenys amb un any d'antiguitat.
e) Expedient acadèmic complet en què es justificarà la possessió del títol requerit en la base segona.
f) Declaració responsable que el sol·licitant no es troba sotmés a les prohibicions per a obtindre la condició de beneficiari, assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
g) Els documents que acrediten els mèrits que desitgen al·legar.
Tots els mèrits que s'al·leguen hauran de ser acreditats documentalment. Les còpies hauran de ser compulsades, després de ser confrontades amb l'original, en el moment de la presentació de sol·licituds.
2. El currículum es valorarà de conformitat amb el barem següent:
a) Expedient acadèmic: fins a 6 punts. Es valorarà en funció de la nota mitjana obtinguda en l'expedient acadèmic d'acord amb l'escala següent:
Nota mitjana 5: 1,5 punts
Nota mitjana 6: 2,5 punts
Nota mitjana 7: 3,5 punts
Nota mitjana 8: 4,5 punts
Nota mitjana 9: 5,5 punts
Nota mitjana 10: 6,0 punts
b) Experiència professional o en treballs no remunerats o en altres beques en àmbits o amb funcions relacionades amb les àrees d'esta beca: fins a 2 punts. Es valorarà 0,1 punt per mes d'experiència.
c) Cursos de formació específica en matèries relacionades amb la beca, impartits per universitats, col·legis professionals i altres centres o organismes oficials de formació: fins a 2 punts. Es valorarà 0,1 punt per cada 10 hores de formació.
d) Valencià: fins a 1 punt. Es valorarà de la manera següent:
- Certificats de la Junta Qualificadora de Valencià (Oral: 0,1; Elemental: 0,3; Mitjà: 0,6; Superior: 1).
- Batxillerat cursat en línia en valencià: 1.
Setena. Comissió avaluadora
Per a l'examen de beques, es constituirà una comissió avaluadora que estarà formada per:
Presidenta: Pilar Amigó Salví (subsecretària de la conselleria d'Agricultura, Pesca i Alimentació).
Secretària: Alicia Esparcia Alcazar (cap de l'Àrea de Desenvolupament del Medi Rural).
Vocal: José Ramón Bordils Gil (cap del Gabinet Tècnic).
Vocal: Verónica Cárcel Rubio (cap del Servici de Règim Jurídic i Coordinació Administrativa).
Vocal: Rocío Colomer Tena (cap del Servici de Relacions amb la Unió Europea).
Suplents:
Presidenta: Amparo Ortiz Pavía (secretària general administrativa de la conselleria d'Agricultura, Pesca i Alimentació).
Secretària: M. Eugenia Vives Arlandis (cap de l'Àrea de Millora de la Competitivitat Agrària i Ramadera).
Vocal: Luis Belda Vallés (cap de l'Àrea de Pesca, Indústries i Cooperativisme).
Vocal: José Vicente Guillem Ruiz (cap de l'Àrea de Qualitat Agroalimentària).
Vocal: José Juan Morant Navarro (cap de l'Àrea de Garantia Agrària).
El funcionament de la comissió s'ha d'adaptar a allò que s'establix en esta convocatòria i, de manera subsidiària, a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Es reserva a la comissió avaluadora la facultat de deixar deserta totalment o parcialment l'adjudicació de les beques convocades i la d'interpretar el contingut d'estes bases.
Els membres de la comissió avaluadora podran ser assessorats en qualsevol cas pel personal tècnic o professional que es considere necessari, que hi podrà assistir amb veu però sense vot.
Huitena. Procés de selecció
El procés de selecció dels becaris tindrà les fases següents:
- Fase primera: prova d'idioma anglés o francés. Els candidats seran convocats a una prova de l'idioma a què hagen optat (anglés o francés) eliminatòria.
- Fase segona: baremació de currículums. La comissió establida en la base setena anterior avaluarà els mèrits aportats per cada sol·licitant, prenent en consideració únicament aquells que estiguen acreditats documentalment en funció del barem establit en la base sisena.
- Fase tercera: entrevista. Els candidats que, una vegada superada la prova d'idiomes, obtinguen 4 punts o més en la fase de baremació de currículums, seran convocats a l'entrevista sobre coneixements generals en la matèria de la classe de la beca per la qual opten.
La data de l'entrevista es farà pública per mitjà d'un anunci en el tauler de la conselleria d'Agricultura, Pesca i Alimentació (Amadeu de Savoia, 2, 46958 València), a la planta baixa i en el web de la conselleria, a partir del quart dia natural següent a la finalització del termini de presentació de sol·licituds. L'entrevista es valorarà amb un màxim de 4 punts.
Quan finalitze el procés selectiu, sumats els punts obtinguts en la fase segona i tercera, se seleccionaran els candidats per orde de puntuació i s'exposarà la llista en el tauler esmentat i en el web de la conselleria d'Agricultura, Pesca i Alimentació durant 10 dies, per a fase d'al·legacions. Transcorregut el dit termini, la comissió elaborarà la proposta de concessió de beques en el termini de 10 dies.
Novena. Concessió
Les beques seran adjudicades per resolució de la consellera d'Agricultura, Pesca i Alimentació, a la vista de la proposta de la comissió avaluadora, en el termini màxim de quatre mesos a partir de l'endemà de la finalització del termini de presentació de sol·licituds.
La no-resolució adjudicadora dins del termini establit anteriorment produirà l'efecte de la desestimació presumpta de les sol·licituds presentades.
La resolució de concessió serà publicada en el Diari Oficial de la Comunitat Valenciana, i es consideraran denegades les sol·licituds que no figuren en la relació publicada.
Deu. Drets, obligacions i incidències dels becaris
L'acceptació de la beca comporta l'obligació de dedicar-se exclusivament i eficaçment a les tasques que li siguen assignades pel cap de l'àrea a què s'assigne la beca.
Les beques són incompatibles amb l'ocupació de qualsevol altra beca per a la mateixa activitat o semblant, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca.
La condició de becari no genera cap relació laboral ni administrativa amb la Generalitat.
El cap de l'àrea a la qual la subsecretària assigne la beca ordenarà les activitats i establirà l'horari i la dedicació dels becaris, amb una dedicació total de 35 hores setmanals.
La subsecretària, per delegació de la consellera, resoldrà les renúncies i les incidències que es produïsquen durant el període d'ocupació de les beques i les podrà deixar sense efecte, amb audiència prèvia a l'interessat, en els casos següents:
a) Incompliment de les obligacions per part del becari, inclosa la que fa referència a l'eficàcia en l'execució de les tasques que li siguen assignades.
b) Que el becari deixe de tindre els requisits exigits en esta convocatòria.
Onze. Substitucions
Es constituirà una borsa de reserva per a cada classe de beca, i dins de la classe a una borsa per titulació, amb els aspirants que no resulten adjudicataris de les beques, prioritzats per orde de puntuació, a fi de cobrir les vacants que es produïsquen, siguen estes motivades per renúncies, abandons, incompliment d'obligacions o qualsevol altra incidència.
Dotze. Cobertura sanitària
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris, per a la qual cosa es disposa d'un crèdit màxim de 12.000 euros.